P. Hrušovský, podpredseda NR SR: (2001-11-07):
Teraz dávam slovo pánovi predsedovi ústavnoprávneho výboru Oroszovi, aby najskôr ako spoločný spravodajca k návrhu zákona, ktorého predkladateľom je pán poslanec Galbavý, informoval Národnú radu o výsledku prerokúvania tohto návrhu zákona vo výboroch, ako aj o stanovisku a odporúčaní gestorského výboru. Nech sa páči, pán poslanec. L. Orosz, poslanec: Ďakujem pekne. Vážené dámy, vážení páni, ak dovolíte, najprv vystúpim so spoločnou správou k návrhu poslanca Tomáša Galbavého na vydanie zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov. Tento dokument máte pod parlamentnou tlačou 1099a. Národná rada Slovenskej republiky uznesením č. 1573 z 11. septembra 2001 pridelila tento návrh na prerokovanie trom výborom: Ústavnoprávnemu výboru Národnej rady Slovenskej republiky, Výboru Národnej rady pre obranu a bezpečnosť a Výboru Národnej rady pre ľudské práva a národnosti. Gestorský výbor nedostal od poslancov, ktorí nie sú členmi týchto troch výborov, žiaden návrh v zmysle § 75 ods. 2 zákona o rokovacom poriadku Národnej rady Slovenskej republiky. Všetky tri výbory, ktorým bol návrh pridelený, prerokovali tento návrh s tým, že ústavnoprávny výbor prijal tento návrh so zmenami a doplnkami, výbor pre obranu a bezpečnosť a výbor pre ľudské práva a národnosti bezo zmien. V tlači 1099a máte v časti IV obsiahnuté tri pozmeňujúce a doplňujúce návrhy, ktoré schválil Ústavnoprávny výbor Národnej rady Slovenskej republiky. Pozmeňujúce návrhy pod bodom 1 a 3 sú legislatívnotechnického charakteru, pri bode 2 sa chcem pozastaviť. Ide o pozmeňujúci návrh, ktorý rozširuje pôvodný návrh pána poslanca Galbavého o návrh, ktorý je obsiahnutý v tlači 1038, o ktorej budem podávať spoločnú správu výborov o chvíľu. Tento návrh smeruje k tomu, aby v prípade súhlasu poslancov došlo k zlúčeniu týchto dvoch tlačí, aby nenastala situácia, aká nastala včera, že Národná rada Slovenskej republiky v priebehu 10 minút schváli dve novely toho istého zákona. Vzhľadom na charakter tohto pozmeňujúceho návrhu gestorský výbor odporúča hlasovať o bode 2 osobitne. Chcem poukázať na to, že navrhovatelia oboch tlačí sa s takýmto procedurálnym postupom stotožnili, vyslovili s ním súhlas. Ústavnoprávny výbor odporúča schváliť tento návrh poslanca Galbavého so všetkými zmenami a doplnkami. A v konečnom dôsledku schváliť návrh zákona. To je k tlači 1099, teda k návrhu pána poslanca Galbavého. Ak dovolíte, ešte spoločnú správu k návrhu skupiny poslancov, ktorým sa mení a dopĺňa Trestný zákon (tlač 1038). Tento návrh zákona pridelila Národná rada na prerokovanie opäť trom výborom: ústavnoprávnemu výboru, výboru pre obranu a bezpečnosť a výboru pre ľudské práva a národnosti. Ani k tomuto návrhu nedostal gestorský výbor žiadne pripomienky tých poslancov, ktorí nie sú členmi spomínaných troch výborov. Návrh zákona prerokovali všetky tri výbory. Ústavnoprávny výbor ho odporučil schváliť, výbor pre ľudské práva a národnosti takisto, výbor pre obranu a bezpečnosť neprerokoval tento návrh z dôvodu neprítomnosti predkladateľa, teda neprijal k nemu stanovisko. V časti IV sú navrhnuté tri legislatívnotechnické pozmeňujúce a doplňujúce návrhy, ktoré ústavnoprávny výbor odporúča schváliť. Odporúča o nich hlasovať spoločne. Po prerokovaní tohto návrhu potom konečné stanovisko gestorského výboru je schváliť aj tento návrh. Samozrejme, v prípade, ak by neprešiel návrh pána poslanca Galbavého, kde by bol absorbovaný obsah tohto zákona. To je všetko, pán podpredseda, z mojej strany. Môžete otvoriť rozpravu.